Betogings kan tot nóg beurtkrag leiEskom waarsku dat betogings die kans op verdere beurtkrag verhoog. (Foto: Maroela Media) Eskom het Vrydag gewaarsku betogings by verskeie van sy kragsentrales verhoog die kans op verdere beurtkrag. Fase 2-beurtkrag geld in hierdie stadium nog tot Sondag. Die kragvoorsiener sê daar was die afgelope 24 uur onwettige stakings by nege van sy kragsentrales of ander fasiliteite nadat loononderhandelings Dinsdag ŉ dooiepunt bereik het. Die betogings het voorvalle van intimidasie en die versperring van paaie na kragsentrales ingesluit. Dit het beteken werkers en benodigdhede vir die opwekking van krag kon nie die aanlegte bereik nie, sê Sikonathi Mantshantsha, woordvoerder van Eskom. Die toenemende onbeskikbaarheid van die aanleg het beteken Eskom moet kwaai staatmaak op sy noodopwekkingsreserwes wat nou vinniger uitgeput word as wat dit aangevul kan word. “Eskom waarsku verbruikers indien hierdie intimidasie voortduur of versprei, sal dit die gevaar van bedryfsonderbrekings en die inwerkingstelling van beurtkrag op hoër fases veroorsaak.” Mantshantsha sê selfs voor die stakings was die kragnetwerk onder geweldige druk. Kragvoorsiening is ŉ noodsaaklike diens en stakings in die bedryf word nie toegelaat nie. “Die onbelemmerde beweging van mense en vervoer van kommoditeite in en uit kragsentrales is onontbeerlik om die gladde bedrywighede te verseker en beurtkrag tot die huidige vlak en laer te beperk.” Eskom het die onwettige optrede by die polisie aangemeld en die owerhede gevra om in te gryp om die situasie te help bestendig. Intussen word daar gesoek na oplossings vir die dooiepunt oor die loononderhandelings. Eskom het ook ŉ beroep op vakbonde en stakende werkers gedoen om Suid-Afrikaners eerste te stel, wetgewing te gehoorsaam en hulle te weerhou van onwettige en ondemokratiese optrede. Die kragvoorsiener het ook dié werkers bedank – die grootste deel van sy werkmag – wat steeds getrou vir diens aanmeld. Die vakbond Numsa het Woensdag gesê die Eskom-raad en sy bestuur het geen geloofwaardigheid nie en dat hulle aandadig is aan ŉ nuwe vorm van staatskaping waar hulle aktief van werkers steel om korrupte bondgenote te bevoordeel wat politieke bande met die ANC het. “Werkers word gebruik as die lam ter slagting om korrupsie en plundering te finansier …” het Irvin Jim, algemene sekretaris van Numsa, gesê. Numsa sê Eskom het die afgelope week van die onderhandelingstafel weggestap omdat hulle nie vir hul optrede verantwoordelikheid wil aanvaar nie. Volgens Jim het Eskom ŉ dispuut verklaar en weggestap nadat die kragvoorsiener gevra is waarom hy geld wat bedoel is vir werkers, gebruik om miljarde aan dieselverskaffers, steenkoolkontrakteurs en onafhanklike kragvoorsieners te betaal.